CELEX: 62013CN0460
Language: el
Date: 2013-08-08 00:00:00
Title: Υπόθεση C-460/13 P: Αναίρεση που άσκησε στις 8 Αυγούστου 2013 η Ιταλική Δημοκρατία κατά της αποφάσεως που εξέδωσε το Γενικό Δικαστήριο (δεύτερο τμήμα) στις 30 Μαΐου 2013 , στην υπόθεση T-454/10, Ιταλική Δημοκρατία κατά Associazione Nazionale degli Industriali delle Conserve Alimentari Vegetali (Anicav)

30.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 352/2
            
         Αναίρεση που άσκησε στις 8 Αυγούστου 2013 η Ιταλική Δημοκρατία κατά της αποφάσεως που εξέδωσε το Γενικό Δικαστήριο (δεύτερο τμήμα) στις 30 Μαΐου 2013, στην υπόθεση T-454/10, Ιταλική Δημοκρατία κατά Associazione Nazionale degli Industriali delle Conserve Alimentari Vegetali (Anicav)
   (Υπόθεση C-460/13 P)
   2013/C 352/02
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Ιταλική Δημοκρατία (εκπρόσωποι: G. Palmieri, S. Varone, Avvocato dello Stato)
   
      Αντίδικοι κατ’ αναίρεση: Associazione Nazionale degli Industriali delle Conserve Alimentari Vegetali (Anicav),
   Agrupación Española de Fabricantes de Conservas Vegetales (Agrucon),
   Ευρωπαϊκή Επιτροπή,
   Associazione Italiana Industrie Prodotti Alimentari (AIIPA),
   Confederazione Cooperative Italiane
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την αναιρεσιβαλλόμενη απόφαση,
            
         
               —
            
            
               να καταδικάσει τις αντιδίκους κατ’ αναίρεση στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Η διαφορά έχει ως αντικείμενο την αμφισβήτηση της αποφάσεως που εκδόθηκε επί της υποθέσεως T-454/10 και με την οποία ακυρώθηκαν:
   
               α)
            
            
               το άρθρο 52, παράγραφος 2α, δεύτερο εδάφιο, του κανονισμού (ΕΚ) 1580/2007 (1) της Επιτροπής, και το άρθρο 50, παράγραφος 3, του εκτελεστικού κανονισμού (ΕΕ) 543/2011 (2) της Επιτροπής «στο μέτρο που προβλέπει ότι η αξία “μη πραγματικών δραστηριοτήτων μεταποίησης” περιλαμβάνεται στην αξία της διατιθέμενης στο εμπόριο παραγωγής οπωροκηπευτικών προοριζόμενων για μεταποίηση».
            
         
               β)
            
            
               στο σύνολό του, το άρθρο 60, παράγραφος 7, του εκτελεστικού κανονισμού 543/2011, που προβλέπει τη χρηματοδότηση των επενδύσεων και δράσεων που σχετίζονται με τη μεταποίηση οπωροκηπευτικών.
               Κατά την Ιταλική Δημοκρατία, οι προμνημονευθείσες στο σημείο α) διατάξεις δεν αντιβαίνουν στον κανονισμό (ΕΚ) 1234/2007, προβλέποντας τη στήριξη δραστηριοτήτων που δεν προβλέπει ο κανονισμός, αλλά απλώς καθορίζουν, χάρη περαιτέρω απλουστεύσεως, τον τρόπο υπολογισμού αξίας που απαιτείται για την κοινοτική ενίσχυση.
               Η εκ μέρους του Γενικού Δικαστηρίου ερμηνεία έχει ως αποτέλεσμα αδικαιολόγητη άνιση μεταχείριση των οργανώσεων παραγωγών οπωροκηπευτικών, καθόσον η δραστηριότητα διαθέσεως στο εμπόριο του ιδίου προϊόντος θα επιδοτείται κατά διαφορετικό τρόπο αναλόγως του αν η οργάνωση παραγωγών είναι επιφορτισμένη με το ουσιαστικό στάδιο της καθαυτό μεταποιήσεως.
               Όσον αφορά το σημείο β), περί ακυρώσεως του άρθρου 60, παράγραφος 7, του εκτελεστικού κανονισμού 543/2011, επισημαίνεται η πλάνη στην οποία υπέπεσε το Γενικό Δικαστήριο με την αναιρεσιβαλλόμενη απόφαση, καθόσον δέχεται την ύπαρξη διακρίσεως σε βάρος των επιχειρήσεων μεταποιήσεως που δεν ανήκουν σε οργανισμούς παραγωγών έναντι εκείνων οι οποίες έχουν κατά πλειονότητα τη μορφή συνεταιρισμού και είναι μέλη τέτοιων οργανώσεων.
            
         
      (1)  Κανονισμός (ΕΚ) 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) 2200/96, (ΕΚ) 2201/96 και (ΕΚ) 1182/2007 του Συμβουλίου στον τομέα των οπωροκηπευτικών (ΕΕ L 350, σ. 1).
   
      (2)  Εκτελεστικός κανονισμός (ΕΕ) 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157, σ. 1).